
AVIZ
asupra propunerii legislative privind modificarea şi completarea art. 84 

din Legea audiovizualului nr. 504/2002
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind modificarea şi completarea art. 84 din Legea audiovizualului nr. 504/2002, trimisă cu adresa Pl-x. 516 din 16 noiembrie 2009, înregistrată cu nr. 1052 din 17 noiembrie 2009.


Conform dispoziţiilor art. 75 alin. 1 din Constituţia României, republicată şi ale art. 92 alin. 8, pct. 2 din Regulamentul Camerei Deputaţilor republicat, Camera Deputaţilor este prima Cameră sesizată.

Potrivit prevederilor art. 61 din Regulamentul Camerei Deputaţilor, republicat, cu modificările ulterioare, Comisia a dezbătut propunerea legislativă în şedinţa din 24 noiembrie 2009.


Propunerea legislativă are ca obiect de reglementare completarea art. 84 din Legea nr. 504/2002 in sensul transmiterii de către radiodifuzorul care a dobândit dreptul de exclusivitate pentru difuzarea meciurilor din Liga I Naţionala de Fotbal, în cazul cedării dreptului de exclusivitate altor radiodifuzori, a obligaţiilor de a asigura acoperirea naţionala a transmisiei, astfel cum acestea sunt prevăzute in caietul de sarcini al licitaţiei.

Membrii Comisiei au examinat propunerea legislativă supusă avizării, expunerea de motive, avizul negativ al Consiliului Legislativ nr. 1286 din 9 noiembrie 2009.


În urma dezbaterilor, Comisa juridică, de disciplină şi imunităţi a hotărât, cu unanimitate de voturi avizarea negativă a propunerii legislative având în vedere faptul că condiţiile transmisiunii meciurilor de fotbal organizate în cadrul Ligii I de către radiodifuzorii primari sau secundari nu pot fi reglementate prin Legea audiovizualului nr. 504/2002, ci prin contractele încheiate între părţi – Liga Profesionistă de Fotbal şi radiodifuzorul primar sau radiodifuzorul primar şi radiodifuzorul secundar.

În raport de obiectul şi conţinutul reglementării, propunerea legislativă face parte din categoria legilor organice. 

